กรมควบคุมโรค ปรับเกณฑ์รายงานยอดผู้ป่วยแยกชัด ผู้ป่วยนำเข้าเชื้อจากต่างประเทศกับผู้ป่วยติดต่อภายใน
กรมควบคุมโรค ปรับเกณฑ์รายงานยอดผู้ป่วยแยกชัด ผู้ป่วยนำเข้าเชื้อจากต่างประเทศกับผู้ป่วยติดต่อภายใน  นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า สถานการณ์โรคโควิด -19 วันนี้ไทยกลับมาพบผู้ป่วยนำเข้าจากต่างประเทศเพิ่มขึ้น เฉพาะผู้ป่วยรายใหม่เพิ่มวันนี้ 111 ราย จำนวนนี้ 42 ราย เป็นกลุ่มที่เดินทางมาจากประเทศอินโดนีเซียและอยู่ในสถานที่ที่รัฐจัดให้กักตัวสังเกตอาการ ดังนั้นเพื่อให้ประเมินสถานการณ์และปรับมาตรการให้จำเพาะกับเหตุกาณ์มากขึ้น จากนี้กรมควบคุมโรคได้ปรับการรายงานตัวเลขผู้ป่วยเป็น 2 กลุ่ม แยกกลุ่มที่เป็นการนำเข้าเชื้อจากต่างประเทศ กับกลุ่มผู้ป่วยที่พบติดต่อภายในประเทศ เมื่อแยกชุดข้อมูลเป็น 2 ชุดแล้วพบว่าจำนวนผู้ป่วยนำเข้าเชื้อจากต่างประเทศเพิ่มขึ้น ต้องเสริมมาตรการจริงจังเพื่อลดความเสี่ยงรับเชื้อเข้าประเทศ ทุกคนกลับจากต่างประเทศต้องถูกกักตัว 14 วัน ในสถานที่ที่รัฐจัดให้ ซึ่งยืนยันมีเพียงพอ ขณะนี้มีห้องทั้งภาครัฐและเอกชน พร้อมรองรับได้อีกกว่า 1,400 ห้องส่วนของการติดต่อภายในประเทศ ประเมินขณะนี้อยู่ในระดับที่ควบคุมได้ดีขึ้น แต่จะยกระดับการค้นหาเชิงรุก เช่นเดียวกับที่จังหวัดภูเก็ต ดำเนินการที่หาดป่าตอง จนภูเก็ตกลายเป็นจังหวัดที่มีอัตราป่วยสูงเป็นอันดับ 1 ของประเทศ จะนำการตรวจเชิงรุกนี้มาใช้ในพื้นที่ กทม. ตรวจเฉพาะพื้นที่ชี้เป้าว่าเป็นย่านเสี่ยงสูง ซึ่งทุกคนในย่านนั้นต้องถูกตรวจแม้ไม่มีอาการ เพื่อให้สามารถค้นหาผู้ติดเชื้อแฝงในกลุ่มนี้ออกมาให้ได้